На основу члана 10. став 2, члана 11. став 2, члана 12. став 6, члана 27. став 3, члана 39. став 5. и члана 41. став 3. Закона о жичарама за транспорт лица („Службени гласник РС”, бр. 38/15 и 113/17 – др. закон),

Министар грађевинарства, саобраћаја и инфраструктуре доноси

**ПРАВИЛНИК**

**о одржавању жичара за транспорт лица**

"Службени гласник РС", број 58 од 27. јула 2018.

Члан 1.

Овим правилником прописују се врсте, безбедносни захтеви, начин одржавања погона жичаре; врсте, безбедносни захтеви и начин одржавања помоћног погона жичаре; врсте, безбедносни захтеви и начин одржавања кочница; начини, поступци, врсте и рокови одржавања и контроле исправности жичаре; садржина и начин вођења евиденција редовног одржавања и евиденције интервенција на отклањању неправилности, као и начин, поступци и врсте одржавања жичаре.

Члан 2.

Безбедносни захтеви погона жичаре, помоћног погона жичаре и кочница жичаре морају бити пројектовани, изграђени и коришћени на начин који осигурава њихов беспрекоран рад и сугурност постројења, тако да је могућност квара минимална, а сигурносни фактори задовољавајући.

Одржавање погона жичаре, помоћног погона жичаре и кочница жичаре се спроводи у складу са планом одржавања који се саставља и ажурира. Саставни део плана одржавања су редовни и ванредни прегледи.

Безбедан рад жичаре се обезбеђује спровођењем контроле и одржавања жичаре.

Ако се мотор са унутрашњим сагоревањем користи као извор енергије за помоћни погон, мотор мора бити спреман за погон за све време рада жичаре и у технички исправном стању.

Члан 3.

Опсег и контрола прегледа жичаре и рад на одржавању жичаре одређен је дневним, недељним, месечним, полугодишњим, годишњим и вишегодишњим временским размацима по упутствима пројектанта и произвођача.

Жичаре са одговарајућим специфичностима се контролишу и одржавају по техничким препорукама произвођача.

Жичара се не пушта у рад ако се после контролног прегледа утврди да нису испуњени прописани технички захтеви.

Члан 4.

Дневни контролни прегледи који се обављају у станицама, пробном вожњом или обиласком трасе обухватају:

1) проверу свих сигурносних система укључујући и рад погонских мотора за помоћни погон;

2) проверу рада телефонске везе између станица и возила, као и проверу рада евентуалне бежичне везе на инсталацијама које их поседују;

3) проверу положаја ужади у станицама, на потпорним конструкцијама као и контролу окретања котурова;

4) проверу активирања свих кочних система погона жичаре, по упутству произвођача;

5) проверу рада затезног уређаја и положаја затезног противтега;

6) друге контроле и радове предвиђене упутством произвођача.

Члан 5.

Недељни контролни преглед обухвата:

1) проверу стања акумулаторских батерија;

2) проверу рада електромотора или мотора са унутрашњим сагоревањем под оптерећењем, покретањем празне жичаре;

3) друге контроле и радове предвиђене упутством произвођача.

Члан 6.

Месечни контролни преглед обухвата:

1) визуелне прегледе свих ужади, који се обавља при брзини жичаре од ≤ 0,3 m/s (за инсталације које имају могућност погона са наведеном брзином), дању или при доброј осветљености, а обављају га лица која имају довољно техничког знања и/или искуства или практичног знања у подручју рада жичаре, после чега се резултати контролног прегледа уписују у књигу жичаре. Уколико се контролним прегледом утврди да је дошло до лома жице, рокови прегледа се смањују на 14 дана;

2) преглед свих делова који подлежу хабању (гумени улошци котурова, кочне површине кочница, контактне четке на електромоторима, тахогенераторима и др.);

3) проверу рада свих кочница (без кочнице на носеће уже), са мерењем дужина или времена кочења, које морају бити у границама пројектних вредности;

4) визуелне прегледе хватаљки;

5) контролу померања неодвојивих хватаљки, уколико произвођач није предвидео краћи рок;

6) контролу рада кочнице на носеће уже у стању мировања;

7) контролни преглед електроопреме;

8) друге контроле и радове предвиђене упутством произвођача.

По препоруци произвођача урадити вишемесечне контролне прегледе.

Члан 7.

Полугодишњи контролни преглед за жичаре које су у експлоатацији током целе године обухвата:

1) контролни преглед носеће конструкције, вијачних и заварених веза;

2) антикорозивну заштиту;

3) преглед носећих компонената возила ради утврђивања евентуалних пукотина, деформација или оштећења као и преглед антикорозивне заштите, после чега се неисправна возила повлаче из употребе;

4) контролу стања бетонских конструкција и сидрених вијака због оптерећења или оштећења ледом, снегом, померањем земљишта и др.;

5) контролу комплетности и исправности опреме за евакуацију са трасе;

6) преглед и контрола погонских система;

7) контролу запрљаности и подмазаности ужади;

8) контролу предвиђену упутством произвођача.

За жичаре које су у експлоатацији само у једној сезони (летња сезона или зимска сезона), наведени контролни прегледи се преносе у годишње контролне прегледе.

Члан 8.

Годишњи контролни преглед обухвата:

1) контролу површина налегања носећег ужета;

2) контролу неодвојивих хватаљки са мерењем силе проклизавања;

3) контролу возног уређаја двоужетних жичара;

4) преглед кугличних и клизних лежајева котурних батерија, преглед лежајева погонске, повратне, скретне и затезне ужнице;

5) преглед хидрауличне и пнеуматске инсталације;

6) преглед и контрола погонских система;

7) контролу рада и преглед електричне опреме;

8) контрола вегетације трасе жичаре (сеча растиња и дрвећа);

9) остале контролне прегледе предвиђене упутством произвођача.

Члан 9.

Вишегодишњи контролни преглед по препоруци произвођача обухвата:

1) комплетан погонски систем;

2) комплетан кочни систем;

3) комплетан систем точкова за вођење ужади;

4) геодетска испитивања потпорних конструкција чији резултати морају бити у границама дозвољених одступања према пројектним подацима, односно нултом мерењу;

5) остале контролне прегледе предвиђене упутством произвођача.

Члан 10.

О обављеним контролним прегледима, редовном одржавању и интервенцијама на отклањању неправилности, води се књига жичаре која садржи:

1) податке о обављеним контролама и радовима у складу са планом одржавања, са тачним наводима које су безбедносне компоненте жичаре контролисане и какве су мере предузете, као и подаци о лицу које је изводило и контролисало радове, уз потпис тог лица;

2) податке о радовима на ужадима, за свако уже понаособ, и то:

(1) број извештаја о контролном испитивању и датум монтаже ужета,

(2) резултате визуелног прегледа,

(3) резултате и налазе прегледа методом без разарања,

(4) радове у вези са попуштањем, уплитањем, заливањем, подмазивањем и поправком ужади, као и остали радови изведени на ужадима,

(5) датум и разлог замене ужади;

3) испитивања и напомене у вези са безбедним радом жичаре.

Члан 11.

Овај правилник ступа на снагу осмог дана од дана објављивања у „Службеном гласнику Републике Србијеˮ.

Број 110-00-00021/2017-04

У Београду, 11. јулa 2018. године

Министар,

проф. др **Зорана З. Михајловић,** с.р.